Publication: Magyar Közlöny
Issue: MK-1998-120 (Year: 1998, Number: 120)
Era: 1990-2004
Section: 1993. évi LXXIX. törvény módosítása
Paragraph Index: 630

(4) A Kt.118. §-ának (10) bekezdése helyébe a következő rendelkezés lép: „(10) A közoktatási intézmény vezetője keresetkiegészítéssel ismerheti el meghatározott munkateljesítmény elérését, illetve — a helyettesítést kivéve — az átmeneti többletfeladatok ellátását, így különösen a pedagógiai fejlesztő tevékenységet, a nevelés céljait szolgáló tanórán kívüli foglalkozás terén nyújtott minőségi munkavégzést (a továbbiakban: kiemelt munkavégzésért járó keresetkiegészítés). A kiemelt munkavégzésért járó keresetkiegészítés megállapítható — a közoktatási intézmény bármely alkalmazottja részére — egy alkalomra, illetőleg meghatározott időre. A meghatározott időre szóló keresetkiegészítést havi rendszerességgel kell kifizetni. A havi rendszerességgel fizetett keresetkiegészítés egy nevelési évnél, tanítási évnél hosszabb időre nem szólhat, de több alkalommal is megállapítható. A kiemelt munkavégzésért járó keresetkiegészítés feltételeit a kollektív szerződésben, ennek hiányában a szervezeti és működési szabályzatban kell meghatározni.”

Source: https://magyarkozlony.hu/hivatalos-lapok/83bf58d787e9a96f6cc4c5fc835d0841826466b1/dokumentumok/bbdb51f0659869fea4b4b17b25fc03393992a8b1/letoltes